Példabeszédek, bibliai történetek a táborban
Az idén ötödik éve, hogy gyermekek táboroznak a tavaly átadott közösségi házban a baktalórántházi Keresztény Értelmiségiek Szövetségének (KÉSZ) és a Gyerekesély közös szervezésében.
Erkölcsi, lelki fejlődés A korábbi években ötven-hatvan gyermek is részt vehetett a tábor életében és munkájában, az idén azonban a vírushelyzet miatt jóval kevesebb, mindössze huszonöt gyermek tölthette el kellemesen nyarának néhány napját szép, kulturált környezetben, és ráadásul nagyon is hasznosan. Az ötnapos klubfoglalkozásszerű táborba a bibliahét témái a következők voltak: „Jézus az én megváltóm és barátom”. A hét folyamán a bibliai történeteken, példabeszédeken, idézeteken kívül a programban természetesen sok-sok játék, sokféle kézműveskedés és még sok egyéb érdekes foglalkoztató is helyet kapott, amiket nagyon is élveztek a gyermekek. A boldogság és a hálajáték hasznosságát egy filmen keresztül ismerhették meg a fiatalok. Nekünk, felnőtteknek különösen hálatelt a szívünk, hogy ezt megtehettük, hogy ennyivel is hozzájárulhattunk a mai gyermekek személyiségének fejlődéséhez, a majdani jövő generációjának hitbeli, erkölcsi és lelki fejlődéséhez. - Némethné Csubák Éva KÉSZ-elnök -